Manasses, Dei gratia Lingonensis episcopus, universis fidelibus in perpetuum. Ad omnium noticiam presenti scripto transmittimus  quod Fulco dominus Causeoli quicquid habebat in loco qui appellatur Belchalmei, in quo converse antea habitaverant, totum dedit Deo et beate Marie et matri sue cunctisque in eodem loco Deo servituris tam ad presens quam in  posterum jure perpetuo et sine aliqua retentione. Sciendum autem quod locus ille protenditur a rivo molendini Theoderici usque ad rivum de Parno sicut collis pendet. Donavit etiam quicquid habebat in campo in quo capella constructa est. Preterea dedit per totam terram suam vanas pasturas ad omnia animalia, glandem etiam et fagenam, ligna  ad marrimandum, mortuum nemus ad focum faciendum et omnia alia usuaria ad omnes necessitates ibidem habitantium,  ita quod si dampnum factum fuerit, sine alio jure restituetur. Simili modo, Ulricus de Acromonte cognomento Sine Terra  quicquid habebat in prenominato loco quem converse prius habuerant et in campo ubi capella edificata est totum dedit  perpetua donatione et absque ulla retentione. Donationes vero a memorato Fulcone factas omnes laudavit et insuper concessit per totam terram suam vanas pasturas ad omnia animalia, ligna ad marrimagium, mortuum nemus ad focum faciendum  et omnia usuaria ad omnes necessitates domus in perpetuum sicut et dominus Fulco perpetuo donavit. Glandem autem et fagenam concessit  quamdium mater domini Fulconis vixerit. Hec omnia Godefridus et Bartholomeus fratres jamdicti Ulrici laudaverunt et donaverunt. Theodoricus quoque de Bonacuria et Hugo filius ejus, Gislebertus etiam de Dambelino simili modo donaverunt quicquid in supradicto loco habebant. Testes : Welencus abbas quondam Molismensis, Rainerius dominus Borbone, Gaufredus Maurellus, Gilo de Danmartin, Ricardus de Vilers, milites. Ista omnia laudavit Aaliz uxor Fulconis de Causeolo et Rainardus filius ejus et filia Elvidis. Testes : Stephanus de Wreicort sacerdos, Theodericus de Bonacuria et Hugo  filius ejus, milites. Actum anno dominice incarnationis M° C° LXXX° 1°.